# śrī-śrī-bhakti-candrikā

### (1)

### atha prathamaḥ paṭalaḥ

kāntaṁ śāntam aśeṣa-jīva-hṛdayānanda-svarūpaṁ paraṁ

sarvātmānam anantam ādyam amalaṁ viśvāśrayaṁ kevalam |

bhakty-ānanda-rasaika-vigraha-varaṁ bhaktaika-bhakti-priyaṁ

bhaktāveśa-dharaṁ vibhuṁ kam api taṁ gauraṁ sadopāsmahe ||1||

kāmāgni-māyā-śaśi-baddha-mūrtir

nāmāmṛtābdhir viharan sva-śaktyā |

nāmaika-gamyorasa-sāra-mūrtir

nāmātmako nāma-vinoda-kārī ||2||

bhaktīśayor abhedena kṛṣṇa-caitanya ucyate |

bhedāt kṛṣṇasya bhakteś ca prasiddhis tattva-vedinām ||3||

nāma-cintāmaṇiḥ khyāto nāma-rūpī janārdanaḥ |

sa eva kṛṣṇa-caitanyas tasya nāmātmako manuḥ ||4||

atrāri-mitra-cintāpi na kāryā rāśi-bhedataḥ |

sarvātmā sarva-bandhuś ca sarva-mitraṁ jagat-patiḥ ||5||

sarve’dhikāriṇas tatra pūjā-caryā-japādiṣu ||6||

manavo bahuśas tasya dharma-kāmārtha-mokṣadāḥ |

satāṁ bhāgavatī-bhakti-pradāḥ prema-pradāḥ kvacit ||7||

bhakti-prakāśaṁ vidhivac candra-jyotsneva candrikā |

kartrī cen nāmato bhakti-candrikā kathyate budhaiḥ |

tad-arthaṁ mantra-caryāṇāṁ vidhānaṁ kathyate kramāt ||8||

tatrādāv uddharen mantrāṁs tataś caryāvidhiṁ kramāt |

tenaiva yo japen mantraṁ labhate siddhim uttamām ||9||

mantroddhāram ahaṁ vakṣye sarva-kāmārtha-siddhaye |

kāmo dharitrī-māyendu-kalitaḥ syād rati-priyaḥ ||10||

ajo vahni-ramā-yuktaś candra-khaṇḍa-yutaḥ paraḥ |

premākhyo nāma bījo’yaṁ prema-bhakti-pradāyakaḥ ||11||

kṛṣṇa-caitanya ṅer vahi-jāyānto manur uttamaḥ |

japād asyaiva mantrasya sarva-siddhiṁ vrajen naraḥ ||12||

rāṁ aiṁ hrīṁ kamalā-bījaṁ pratyekena niyojayet |

kāma-sthāne nṛsiṁhaṁ ca vedādi-ṣaḍ-vidho manuḥ |

ekena sādhayet sarvaṁ prema-bhaktiṁ viśeṣataḥ ||13||

eṣām ekatamaṁ mantraṁ yo japet sa mahā-muniḥ |

stutyate sarva-devaiś ca sa ca bhāgavatottamaḥ ||14||

atha caryā-vidhiṁ vakṣye sarva-mantrārtha-sādhanam |

siddho na jāyate mantro vinā yena japādibhiḥ ||15||

brāhme muhūrte utthāya sādhakaḥ sthira-buddhimān |

bhālāmbuje guruṁ śuddhaṁ gaura-varṇaṁ smitānanam ||16||

śukla-mālyāmbara-dharaṁ śubhra-candana-śobhitam |

svastikāsana-saṁviṣṭaṁ vyākhyā-mudrā-karāmbujam ||17||

dhyātvaiva tat padāmbhoja-rajobhir vapur ātmanaḥ |

saṁśodhya hṛdi-deveśaṁ saṁcintya tat padāmbuje ||18||

yathā-śakti japen mantram ātmānaṁ tan-mayaṁ punaḥ |

bhāvayan prātar utthāya snānārthaṁ ca jalāśayam |

gatvā snātvā jalekṛtvā caturasraṁ ca maṇḍalam ||19||

tatraivāhayen mantrī tīrthāni manunādhunā |

gaṅge ca yamune caiva godāvari sarasvati ||20||

narmade sindhu kāveri jale’smin saṁnidhiṁ kuru |

ity anenāṅkuśenaiva mudrayā sūrya-maṇḍalāt ||21||

tatrāṣṭadhā japan mantraṁ śirasy añjalim aṣṭadhā |

dattvā tatra tridhāplutya kṛtvā sandhyādikaṁ sudhīḥ ||22||

kāmaṁ premākhyam uccārya kṛṣṇa-caitanyam ādarāt |

tarpayāmīti mantreṇa pañca-viṁśatim añjalīn ||23||

dattvā nirvartya vidhivat snānaṁ sādhaka-sattamaḥ |

pūjā-gṛha-dvāra-deśe śucir bhūtvopaviśya ca |

saṁpūjya dvārapālāṁś ca dehalīṁ laṅghayet ||24||

tataḥ—

āsanastho’pi bhūtānāṁ śānti-karma samācaret |

utpatantīha bhūtā ye pṛthivy-ambara-vāsinaḥ ||25||

pṛthvi tvayā dhṛtā lokā devi tvaṁ viṣṇunā dhṛtā |

tvaṁ ca dhāraya māṁ nityaṁ pavitraṁ kuru cāsanam ||26||

ity āmantryāsanaṁ mantrī tathā dhārādi-pañcabhiḥ |

pūjayitvā tu tatraiva prāṅ-mukhaḥ sādhakottamaḥ ||27||

svastikāsana-saṁvisṭo vāmāṅghri-ghātana-trayam |

ūrdhva-tāla-trayaṁ dattvā dṛṣṭyāpūjālayād bahiḥ ||28||

bhaumāntarīkṣa-divyāṁs tān vighnān niḥsārayet ||29||

tataḥ—

astreṇa gandha-puṣpābhyāṁ karau saṁśodhya sādhakaḥ |

punar astreṇa saṁprokṣya gandhaṁ puṣpaṁ jalaṁ tataḥ ||30||

amṛtīkṛtya mūlena kuryān mantritam uttamam |

tataḥ sphoṭikayā kuryād dig-bandhanam ataḥ param ||31||

prākāra-tritayaṁ vahner vidhāya tasya madhyataḥ |

sthitvācared bhūta-śuddhiṁ yathā-kramam ananya-dhīḥ ||32||

jñāna-karmendriyair bhūtaiḥ sūkṣma-bhūtaiś ca pañcabhiḥ |

prakṛtyā manasā buddhyāpy ahaṁkāreṇa śuddha-dhīḥ ||33||

sva-sva-kārya-yutair jīvaṁ suṣumnā-vartmanā tataḥ |

nītvā brahmaṇi saṁyojya so’ham ity eva yojayet ||34||

śūnyaṁ śarīraṁ saṁcintya vāyu-bījāni ṣoḍaśa |

vāmanāsā-puṭe dhīmān japan yatnena śuddha-dhīḥ ||35||

vāmanāsā-puṭenaiva vāyam ākṛṣya vāyunā |

tena nābhi-sthitaṁ vāyu-maṇḍalaṁ vardhayet tataḥ ||36||

tena yatnena saṁśodhya vāma-kukṣi-sthitaṁ punaḥ |

puruṣaṁ pāpa-saṁghātaṁ śyāmaṁ rakta-vilocanam ||37||

aṅguṣṭhaika-mitaṁ duṣṭam adhomukham ataḥ param |

stambhayitvānilaṁ yatnāc catuḥṣaṣṭhi-mitaṁ japan ||38||

japan dvātriṁśa-dvāraṁ tad dakṣiṇena śanais tyajet ||39||

punar dakṣiṇayā vāyum ākṛṣya vahni-mantrataḥ |

stambhayitvāniklaṁ mantrī-yogena kumbhakena hi ||40||

prajvālya vāyunā vahniṁ saṁdahya pāpa-dehinam |

tad bhasma-sahitaṁ vāyuṁ vāmayā saṁtyajed bahiḥ ||41||

vāmayā vāyum ākṛṣya japann evendu-saṁjñakam |

bījaṁ madhyam anābhyāca lalāṭendau niyojya ca ||42||

vāruṇenaiva saṁstambhya vāyuṁ tac candra-maṇḍalāt |

vidhāyāmṛta-dṛṣṭiṁ ca tayāmṛtī-kṛtaṁ vapuḥ ||43||

vicintya śakti-bījena śarīraṁ sudṛḍhaṁ punaḥ |

bhāvayan santyajed vāyuṁ dakṣiṇenaiva vartmanā ||44||

pūrva-sthāpita-jīvādīn sve sve sthāne niyojayet |

haṁsa ity eṣa mantreṇa jīva-nyāsaṁ tataś caret ||45||

jīva-nyāsa-manuṁ vakṣye sarva-karmāṅgam uttamam |

vedādir bindumān śeṣaḥ śaktir aṅkuśa eva ca ||46||

cādilāntaṁ sendu-khaṇḍaṁ ho haṁsaḥ so’ham eva ca |

mama prāṇā iha prāṇāḥ punaḥ pūrva-manuṁ paṭhan ||47||

mama jīva iha sthitaḥ punar evaṁ manuṁ paṭhan |

mama vāṅ-manas-tvag iti cakṣuḥ śrotraṁ tataḥ param ||48||

ghrāṇa-prāṇā ihāgatya sukenaiva ciraṁ punaḥ |

tiṣṭhantu vahnijāyā ca pūrva-bīja-catuṣṭayam ||49||

jīva-nyāsa-manuḥ proktas tāntrikair mantra-vittamaiḥ ||50||

iti bhakti-candrikāyāṁ prathamaḥ paṭalaḥ !

||1||

--o)0(o--

(2)

### atha dvitīyaḥ paṭalaḥ

tato vai mātṛkā-nyāsam ācaret sādhakottamaḥ |

ṛṣir brahmāsya mantrasya gāyatrī-cchanda ucyate ||1||

mātā sarasvatī dhyeyā devatā kathyate budhaiḥ |

halo bījāni tattva-jñaiḥ śaktayo mantra-vittamaiḥ ||2||

svarāś ca mātṛkā-nyāse viniyogas tataḥ kramāt |

śiro-vadana-hṛd-guhya-pādeṣu nyasya pañcakam ||3||

brahmādi-sendubhiḥ ṣaḍbhiḥ svara-yugmaiḥ śiro’ntagaiḥ |

karāṅga-nyāsaṁ kurvīta tato dhyāyet sarasvatīm ||4||

pañcāśal-lipibhir vibhakta-mukha-doḥ-pan-madhya-vakṣaḥ-sthalāṁ

bhāsvan-mauli-nibaddha-candra-śakalām āpīna-tuṅga-stanīm |

mudrām akṣa-guṇaṁ sudhāḍhya-kalasaṁ vidyāṁ ca hastāmbujair

bibhrāṇāṁ viṣada-prabhāṁ trinayanāṁ vāg-devatām āśraye ||5||

iti dhyātvā nyased dehe mātṛkārṇān vicakṣaṇaḥ ||6||

śirasi vadana-vṛtte cakṣuṣoḥ karṇayoś ca

tad-anu ca nasi yugme gaṇḍayor oṣṭha-deśe |

adhara-daśana-yugme bhāla-deśe ca vaktre

svara-vasu-yuga-varṇān vinyased indra-yuktān ||7||

kara-pada-yuga-sandhiṣv agrato kādināntān

śaśi-kalita-pa-vargān pārśvayoḥ pṛṣṭha-nābhyoḥ |

jaṭhara iti hṛdi-sthaṁ yaṁ ca raṁ dakṣiṇāṁse

kakudi lam iti cāṁse vāma-bhāge vam eva ||8||

kara-dvaye pada-dvandve jaṭhare vaktrake punaḥ |

hṛt-pūrve vinyaset śādi-kṣāntān indi-vibhūṣitān ||9||

evam ukteṣu deśeṣu sa-visargān svarān halaḥ |

vinyaset punar eteṣu bindu-sarga-yutān api |

vinyasyan mātṛkā-varṇān evaṁ varṇa-tanur bhavet ||10||

tataḥ śrī-vāsudevādi-nyāsaṁ kuryāt susādhakaḥ |

asyaiva nyāsa-rājasya nārado munir eva ca ||11||

gāyatrī-chanda ity evaṁ vāsudevaś ca devatā |

bījaṁ praṇava eva syāt svāhā śaktiḥ prakīrtitā ||12||

adhiṣṭhātrī devatā syād devī kātyāyanī sati |

ācakrāyeti pañcāṅgaṁ kuryād dhyāyet tataḥ param ||13||

dhyāyed ātapta-hema-dyuti-ruciratamaṁ pīta-vastraṁ prasannam

śrīvatsodbhāsi vakṣaḥ-sthala-kalita-lasat-kaustubhaṁ divya-bhūṣaṇam |

hastāmbhojair dadhānaṁ dara-kamala-gadā-cakram ānanda-rūpam

lakṣmyā juṣṭaṁ svageśāsanam amara-maṇiṁ vāsudevaṁ pareśam ||14||

dhyātvaivaṁ mātṛkārṇānāṁ mūrtīḥ śaktīś ca vinyaset |

mantroddhāraṁ pravakṣyāmi nyāsasya krama-yogataḥ ||15||

praṇavo mātṛkā-varṇā mūrtiḥ śaktiś ca ṅe-yutā |

vahni-jāyānvito mantro varṇa-sthāne niyojitaḥ ||16||

lakṣmyā yukto vāsudevo’nantaḥ śaktyānvitaḥ smṛtaḥ |

hṛṣīkeśaḥ śriyā yuktaḥ prītyā saṅkarṣaṇas tathā ||17||

viṣṇuḥ padmālayā-yukto vaikuṇṭho ramayā saha |

mādhavaḥ kamalā-yuktaḥ kāntyā kamala-locanaḥ ||18||

viśvayā viśvanātho’pi śāntyā viśveśvaras tathā |

nārāyaṇo viraktyā ca naro buddhyā samanvitaḥ ||19||

keśavaḥ kīrti-saṁyukto devakīnandana-śrutī |

pareśaḥ parayā yuktaḥ parameṣṭhī ca śobhayā |

śaktayo mūrtayaḥ proktāḥ svarāṇāṁ krama-yogataḥ ||20||

atha vakṣye halāṁ mūrtīḥ śaktīś ca yatnataḥ kramāt |

durgā-gadādharau cakri-jaye śaṅkhadharas tathā ||21||

vijayā-sahito jñeyaḥ śarṅgī ca virajānvitaḥ |

hari-klinne vasumatī surau kṛṣṇa-vasundhare ||22||

govinda-vasude śauri-vasudhe madhusūdanaḥ |

sandhyā-yutī dayā-yukto vāmanaḥ śrīdharas tathā ||23||

harṣayā sahito medhā sahitaś ca trivikramaḥ |

khaḍgi-prabhe ca muṣalī caṇḍayā sahito’ṅkuśī ||24||

vilāsinī samāyukto varāha-vigrahas tathā |

dharaṇī sahito ratyā pradyumno bhakti-saṁyutaḥ ||25||

satyaś ced ūsayā sārdham aniruddhas tatatḥ paraḥ |

yajñeśaś comayā sārdhaṁ śrī-rāmaḥ kṛpayānvitaḥ ||26||

ākṛṣṭyā sahito jñeyo jagannātho bhṛgūdvahaḥ |

ugrayā sahitaḥ kūrma-rūpī dhṛtyā yutaḥ punaḥ ||27||

vāṇī-yuto hayagrīva ādyā-yukto janārdanaḥ |

mūrtyā balānujo bāla ṛddhyā śuddhyā gadāgrajaḥ ||28||

dāmodaraḥ puṣṭi-yutas tuṣṭi-yuk kamalekṣaṇaḥ |

yajña āhuti-saṁyuktas tathorukrama eva ca ||29||

śraddhā-yukto nṛsiṁhaś ca saṁhṛtyā sahitas tathā |

yādyair dhātu prāṇa-jīva-krodhā apy ātmane’ntakāḥ ||30||

evaṁ kṛte’dhikārī syāt bhakti-sādhana-karmaṇi |

tasmād yatnena kartavyo nyāso’yaṁ bhakti-sādhakaḥ ||31||

iti bhakti-candrikāyāṁ dvitīyaḥ paṭalaḥ

||2||

--o)0(o--

(3)

### tṛtīyaḥ paṭalaḥ

mantra-nyāsaṁ pravakṣyāmi yathā-sthānaṁ yathā-kramam |

yena mantra-mayo dehas tat-kṣaṇād bhavati dhruvam ||1||

śiro-bhāla-mukhe kaṇṭhe hṛdaye jaṭhare tathā |

nābhau dhvaje jānu-deśe pādayor vinyaset kramāt ||2||

mantra-varṇān indu-yuktān sādhakaḥ susamāhitaḥ |

karayor aṅgulīṣv eva mantrārṇān vinyaset sudhīḥ ||3||

tataḥ ṛṣy-ādikaṁ kuryād yathā-kramam ananya-dhīḥ |

mantrasyāsya ṛṣiḥ prokto nāradaś chanda īritam ||4||

gāyatrī devatā kṛṣṇa-caitanyo rasa-vigrahaḥ |

bījaṁ tu kāma-premākhyaṁ svāhā śaktiḥ prakīrtitā ||5||

ādyā śaktir adhiṣṭhātrī devatā mantra-vittamaiḥ |

śiro-vadana-hṛd-deśe dhvaje pāde ca sarvataḥ ||6||

gātreṣu vinyaset sādhye viniyogaḥ kramād iti |

padāni pañca-mantrāṅga-kalpyāny atha manuṁ nyaset ||7||

mantrārṇaiḥ kalpayed aṅgaṁ krama-yogena sādhakaḥ |

kāmena kalpayed aṅgaṁ hṛdayāya namaḥ param ||8||

premṇā ca śirase svāhā śikhāyai vaṣaḍ ity api |

kṛṣṇeti kavacān ṅe huṁ caitanyāyety ataḥ param ||9||

netra-trayāya vauṣaṭ syāt svāhāstrāya phaḍ ity api |

sarvair mantrākṣarair evam aṅga-nyāso vidhīyate |

evam eva prakurvīta kara-nyāsaṁ samāhitam ||10||

tato varṇyena vidhinā sva-dehe pīṭham arcayet |

upary upari saṁcityaṁ hṛdi saṅkalpya tāravat ||11||

ādhāra-śaktaye mūla-prakṛtyai kūrma āyu-yuk |

anantāya pṛthivyai ca tataḥ kṣīrābdhaye namaḥ ||12||

śvetadvīpāya tatraiva ratna-maṇḍapa āya-yuk |

dakṣa-vāmāṁsayor ūrvor dharma-jñānaṁ prapūjayet ||13||

vairāgyaṁ ca tathaiśvaryaṁ caturthy-antaṁ tataḥ param |

mukhe dhvaje pārśvayoś cādharmam ajñānam eva ca ||14||

avairāgyam anaiśvaryaṁ pūjayen maṇḍapāntare |

dikṣu madhye kalpa-vṛkṣaṁ tad-adho-ratna-vedikām ||15||

ratna-siṁhāsanaṁ tasminn ānanda-kandam eva ca |

saṁvinnālaṁ ca kamalaṁ karṇikā keśarānvitam ||16||

śeṣaṁ tataḥ karṇikāyāṁ sūryendv-anala-maṇḍalam |

praṇavāṅgaiḥ samāyuktaṁ sva-kalā-sahitaṁ tataḥ ||17||

sattvaṁ rajas tamasendu-svādy-akṣara-yutaṁ tathā |

ātmānam antaḥ parama-pūrvakaṁ ca sa-śaktikaḥ |

jñānātmeti tataḥ śaktīḥ pīṭhasya ṣoḍaśaikataḥ ||18||

lakṣmīr vasumatī bhadrā vimalā kamalāmalā |

arundhatī ca gāndhārī kṣamā śāntir hari-priyā ||19||

ratiḥ kāntir dhṛtiḥ satyā subhadrā madhya-bhāgataḥ |

viṣṇu-priyā ca vijñeyā etā vai pīṭha-śaktayaḥ ||20||

vedādi-hṛdayaṁ proktaṁ bhagavān vāsudevakaḥ |

viṣṇur ṅe-yuk tato brūyāt sarva-bhūtātmane tataḥ ||21||

sarvātma-saṁyoga-yoga-padma-pīṭhātmane namaḥ |

ity evaṁ pīṭham abhyarcya kṛtvā dig-bandhanaṁ punaḥ ||22||

svāṅke nyasyottāna-karau dhyāyec chrī-puruṣottamam ||23||

svardhunī-tīram āsādya navadvīpe janālaye |

brāhmaṇaiḥ paṇḍitair bhaṭṭair ācāryaiś cakravartibhiḥ ||24||

kavibhiḥ kavirājaiś ca kāvyavidbhir vicakṣaṇaiḥ |

vaidyair vaidyaka-śāstrajñair jyotirvidbhiḥ samanvite ||25||

dātṛbhir jñānibhir dhanyair vedavidbhiś ca vaiṣṇavaiḥ |

karavīraṁ sitai raktaiḥ śatapatraiś caturvidhaiḥ ||26||

niṣevite punas tatra kadamba-taru-mūlataḥ |

divyaṁ manoharaṁ sthānaṁ gandha-vāyu-niṣevitam ||27||

veṣṭitaṁ bhakta-varyaiś ca tat-tad-bhāva-samanvitaiḥ |

kara-stha-mālya-yugmaiś ca jaya-gaureti vādibhiḥ ||28||

kramāt saptāvṛti-yutair divya-veśa-vibhūṣaṇaiḥ |

tan-madhye vartate divyaṁ caturasraṁ sukhāsanam ||29||

bhakti-bhāva-samāyuktas tatrāsīnaṁ vicintayet ||30||

dhyāyed ātapta-jāmbunada-ruci-ruciraṁ śukla-raktānta-cīram

divyāraktāsana-sthaṁ smita-valita-mukhāmbhoja-rakta-dvi-netram |

śrī-khaṇḍālipta-vakṣaḥ-sthala-kalita-lasan-mālatī-mālya-yugmaṁ

caitanyaṁ divya-bhūṣaṁ dvija-mukuṭa-maṇiṁ bhakta-mālābhiṣiktam ||31||

evaṁ dhyātvārcite pīṭhe hṛdayāmbhoja-madhyataḥ |

upaveśya svāgatādi-praśnaṁ kṛtvā susādhakaḥ ||32||

manasā mūla-mantreṇa dadyād arghyaṁ ca mastake |

pādyam ācamanīyaṁ ca madhuparkaṁ tataḥ param ||33||

iti bhakti-candrikāyāṁ tṛtīyaḥ paṭalaḥ

(4)

### caturthaḥ paṭalaḥ

atha bhaktimatīṁ dīkṣāṁ mantra-siddhy-artha-hetave |

vakṣye śiṣyeṣṭa-siddhy-arthaṁ bhagavat-prīti-kāriṇīm ||1||

yāmṛte mantra-siddhir na bhavet koṭi-japādibhiḥ |

kalpe dṛṣṭvā na kadāpi japen mantraṁ vivakṣaṇaḥ ||2||

yathā-svaṁ dakṣiṇā-vastu neha brahmāṇḍa-gocare |

tatraivaṁ dakṣiṇā deha-samarpaṇa-vidhir vidhiḥ ||3||

tataḥ prathamataḥ śiṣya-guru-lakṣaṇam ucyate ||4||

bhaktaṁ bhakti-vidhāna-tattva-kathane niṣṇātam evānvaham

brahmākhyāna-parāyaṇaṁ bhagavatas tattvaika-niṣṭhāpanam |

śāntaṁ dāntam ananya-sādhana-paraṁ sad-vāsanā-saṁyutaṁ

bhaktyā śrī-gurum āśrayed anugato’māyī suśānto’niśam ||5||

prapadyamāno gurum āha vākyaṁ

praṇamya bhaktyā nija-karma-darśī |

ahaṁ sadā duḥsaha-duḥkha-bhāgī

dayāṁ kurusveti dayānidhe me ||6||

saṁsāra-magnaṁ praṇataṁ dayāmbudhe

trāyasva māṁ nityam ananya-darśinam |

svābhīṣṭa-sevā-vidhim eva dehi me

śiṣyaṁ prapannaṁ kuru-śāsanaṁ hitam ||7||

māsa-rkṣa-tithi-vāre ca śubhe lagne samāhitaḥ |

deśikaḥ saṁyamī dīkṣā-vidhim ārabhate svayam ||8||

vṛtaḥ śiṣyeṇa vāsobhir bhūṣaṇaiḥ puṣpa-candanaiḥ |

etair alaṅkṛto dhīro bhūmiṁ saṁśodhya yatnavān ||9||

tatrāsanaṁ pātayitvā cailājina-kuśottaram |

tad eva śodhayen mantrair mantrī baddhāñjaliḥ śuciḥ ||10||

meru-pṛṣṭhādibhiś cātra mantrite svastikāsanam |

baddhopaviśya prācī-dig-vadanaḥ sordhva-pūṇḍrakaḥ ||11||

saṁmantrya gandha-puṣpādīn karau tābhyāṁ ca śodhayet |

praṇamya vāma-bhāge ca guru-paṅktīr gaṇādhipam ||12||

dakṣe’grato bhagavatīṁ kṣetra-pālaṁ ca paścime |

nirvighno vidhivat kṛtvā tāla-dig-bandhanādikam ||13||

bhūta-śuddhi-krameṇaiva deha-śodhanam ācaran |

saṁsthāpya dehe jīvādīn kṛta-nyāsa-vidhi-kramāt ||14||

sva-dehe pītham abhyarcya dhyānād eva mahāprabhum |

tatra saṁsthāpya mūlena sampūjya manasā kramāt ||15||

tasyāhaṁ tan-mayo bhūtvā bahiḥ pūjāṁ samācaran |

arghya-saṁsthāpanaṁ kuryād yathā-kramam atandritaḥ ||16||

triṣaṭ-catuṣkoṇa-yutaṁ maṇḍala-trayam uttamam |

upary upari-bhāgena bhuvi vāme likhet sudhīḥ ||17||

prakṣālya tripadīm astra-manunā tatra maṇḍale |

saṁsthāpya pūjayed bhaktyā gandhādyaiḥ susamāhitaḥ |

vahni-maṇḍala-rūpāṁ tāṁ vahni-maṇḍala-mantrataḥ ||18||

tato’stra-manunā śaṅkhaṁ prakṣālya sthāpayet tataḥ |

pūjayet sūrya-rūpaṁ taṁ sūrya-maṇḍala-mantrataḥ ||19||

gandhaṁ puṣpaṁ yavaṁ dūrvāṁ hṛdā śaṅkhe ca nikṣipet |

dakṣiṇa-stha-jale dhīmān vilomenaiva mātṛkāḥ ||20||

tejaḥ svarūpāvijñāya prajapann indu-niḥsṛtāḥ |

tad yuktāmṛta-buddhyābjaṁ śirasā pūrayej jalaiḥ ||21||

tad bhāgaṁ soma-buddhyā ca soma-maṇḍala-mantrataḥ |

sampūjya tatra tīrthāni sthāpayet sūrya-maṇḍalāt |

tan-mantreṇa samānīya hṛt padyāc ca mahāprabhum ||22||

pradarśya gālinīṁ mudrāṁ śikhayā netra-mantrataḥ |

svayaṁ vīkṣya varmaṇā ca jalaṁ tad avaguṇṭhayet ||23||

atha guṇṭhana-mudrābhiḥ punas tasyāgni-koṇataḥ |

hṛdayāpi kavacānte netram agre ca vinyaset ||24||

dikṣv astram aṅga-mantrais tu pūjayet taj-jalaṁ kramāt |

amṛtīkaraṇaṁ dhenu-mudrayā śaṅkha-mudrikām ||25||

pradarśyācchādya yatnena taj-jalaṁ matsya-mudrayā |

prajapann aṣṭadhā mūla-mantram aikyaṁ ca bhāvayet ||26||

jalābja-devatānāṁ ca prasannātmā tataḥ param |

śaṅkha-stha-jala-binduṁ ca dakṣiṇa-stha-jale kṣipet ||27||

tac-cheṣeṇokṣayet pūjā-dravyam ātmānam eva ca |

vāra-trayam tato mantrī ghaṭaṁ maṇḍala-madhyataḥ ||28||

guru-vighneśva-pīṭhārcānvite śāli-kuśopari |

saṁveṣṭya kṣauma-yugmena satāraṁ vidhivan nyaset ||29||

pañca-ratnaṁ pañca-gavyaṁ pañcāmṛtam ataḥ param |

kuśa-kūrcās tathā śveta-prasūnākṣata-pallavān ||30||

pratyekam eva mantreṇa mūlena nikṣiped ghaṭe |

karpūraa-vāsinaṁ nīraṁ mātṛkām ayam uttamam ||31||

sudhā-svarūpakaṁ svacchaṁ triś ca japtaṁ sva-mantrataḥ |

kṣīra-drumādikvathambā nītvā śaṅkhāntaraṁ punaḥ ||32||

tena sampūrya mūlena tripadāṁ tatra samjapet |

gaṅgādi-sarva-tīrthāni samudrān sarva-devatāḥ |

āvāhya sthāpayet tatra kṣiptvā gandhāṣṭakaṁ kalāḥ ||33||

sampūjya vidhivat sarvāghaṭe sarvaṁ payaḥ kṣipet |

ācchādya vidhinābhyarced ghaṭaṁ sarva-mayaṁ tataḥ ||34||

yantra-svarṇādi-pātrasthaṁ likhitaṁ sumanoharam |

ghaṭe saṁsthāpya tatraivādhārādīṁś cābhipūjayet ||35||

vasu-yugma-dalopetaṁ kamalaṁ keśarānvitam |

sa-karṇikaṁ caturdvāra-toraṇāñcitam uttamam ||36||

rekhā-traya-samāyuktaṁ vasu-vajra-samanvitam |

candanālipta-pātre ca likhet svarṇa-śalākayā ||37||

caturasraṁ karṇikāyām āsanaṁ madhya-deśataḥ |

prema-bījaṁ likhet tatra bahiḥ ṣaṭ-koṇam uttamam ||38||

ṣaḍ-gahvare kāma-bījaṁ catuṣkoṇe bhuvaḥ punaḥ |

caitanyānanda-nāmānam imaṁ yantraṁ vilikhya ca ||39||

svarṇa-pātre kuṅkumena dhārayed yaḥ samāhitaḥ |

bhaktir bhāgavatī prema-lakṣaṇā tasya sidhyati ||40||

upary upari tatraiva kramād ādhāra-śaktikān |

sampūjya pūrvavad dhyātvā bhagavantaṁ hṛdi-sthitam ||41||

mūla-hṛd-bhāla-kamale tejas trayam anuttamam |

taḍil-latābhaṁ tatraikīkṛtya premnā tato bahiḥ ||42||

niḥsārya kiṁcit saṁsthāpya bhaktyā pūjāsane tataḥ |

mūlena mūrtiṁ saṅkalpya tata āvāhayet punaḥ ||43||

āvāhany ādibhir mantrī-mudrābhir aṣṭabhis tathā |

saṁsthāpya mūla-mantreṇa dadyād arghyaṁ prakalpitam ||44||

tataḥ pādyādibhir devaṁ sampūjya vidhivat sudhīḥ |

tatraiva añjalibhiḥ ṣaḍbhiḥ pāda-hṛd-mastake punaḥ ||45||

vakṣe vāme ca sarvāṅge tulasyādibhir arcayet |

karavīrāmbujaiḥ śuklai raktai tac-candanānvitaiḥ ||46||

evaṁ sampūjya vidhivad aṅgādy-āvaraṇaṁ tataḥ |

pūjayed gandha-puṣpādyaiḥ krameṇa vidhivan naraḥ |

tatrānujñāṁ prabhoḥ prārthya kṣipet try-añjali-mūlataḥ ||47||

āgneyādi-catuṣkoṇe caturasrāsanasya ca |

sampūjya puṣpa-gandhābhyāṁ hṛdayādy-aṅga-devatāḥ ||48||

netram agre catur-dikṣu pūrvādiṣv astra-devatāḥ |

rakta-śyāma-pāṭha-lābha-śukla-kṛṣṇānala-prabhāḥ ||49||

suvarṇa-vasanālepa-yuktā divya-vibhūṣaṇāḥ |

varābhīti-karādhyeyāḥ prema-snigdhekṣaṇāḥ śubhāḥ ||50||

tad-bahiḥ ṣaṭsu koṇeṣu pūjyo’gre dvija-nandanaḥ |

gadādharo dakṣa-bhāge nyāsī dāmodaras tathā ||51||

vāme śrīman-narahariḥ paścād dāso gadādharaḥ |

dakṣe datto vāsudevaḥ śivānandaś ca vāmataḥ ||52||

premnā prabhu-mukhāmbhoja-prekṣakāḥ pulakākulāḥ |

divya-mālya-karāmbhojā ete pūjyā vidhānataḥ ||53||

tad-bahiḥ keśareṣv agre nityānando jagat-patiḥ |

ācāryādvaita-nāmāpi murāri-śrīnivāsakau ||54||

purī syān mādhavo jñeyaḥ paramānanda eva ca |

brahmānando’pi sannyāsī nṛsiṁhānanda ity api ||55||

bhāratī keśavo jñeyaḥ sarva-vidyā-viśāradaḥ |

govindānando govinda-dāso vakreśvaras tataḥ ||56||

haridāso mukundaś ca rāmaḥ saṅgīta-tatparaḥ |

haridāso dvijavaraḥ sarve candana-mālinaḥ ||57||

harināma-parāḥ kecit kecit-tan-nāma-tat-parāḥ |

premāṅkura-samāyuktāḥ premāśru-nayanojjvalāḥ ||58||

tad-bahiḥ patra-madhye ca sārvabhaumas tataḥ param |

vallabho jagadānando mukundo raghunandanaḥ ||59||

jagannāthaḥ śacī-devī govinda-ghoṣa eva ca |

kāśīśvaraḥ kṛṣṇa-dāsaḥ śrīdāma-dāsa eva ca ||60||

sundarānanda-nāmādi parameśvara-dāsakaḥ |

puruṣottama-dāsaḥ syād gaurī-dāsas tataḥ param ||61||

kamalākaras tato’bhyarcaḥ sarve divyānulepanāḥ |

dhyeyā divyāmbarāḥ prema-rasa-vihvala-cetasaḥ ||62||

patre tad-bahiḥ-pūjyā jñānānandas tataḥ param |

ghoṣa-śrī-vāsudevaś ca pratāparudra eva ca ||63||

rāmānando rāghavaś ca pradyumnaḥ śrī-sudarśanaḥ |

vāṇīnātho viṣṇudāso dāmodara-purandarau ||64||

ācārya-candro bhagavān candraśekhara eva ca |

candaneśvara-nāmāpi paṇḍitaḥ śrī-dhanañjayaḥ ||65||

sarve bhāgavatā gaura-prema-vihvala-mānasāḥ |

harināma-ratā dhyeyā divya-mālya-karāmbujāḥ ||66||

tad-bahir dikṣu dik-pālāḥ pūjyā bhakti-parāyaṇāḥ |

tat-tad-bījādi-yuktāś ca tat-tad-varṇa-vibhūṣaṇāḥ ||67||

indro’gnir yama ity eva nairṛto varuṇas tathā |

vāyuḥ kuvera īśāno dikṣv ananto’dha ūrdhvataḥ ||68||

lokeśas tad-bahir dikṣu tad-astrāṇi prapūjayet |

vajrādīny aṣṭa-mūrtāni cakrābje tv adha ūrdhvayoḥ ||69||

prabhoḥ pārṣada-rūpāṇi sva-lakṣmāḍhyāni mauliṣu |

tato nāmāṣṭakenāpi tasmai puṣpāñjalīn diśet ||70||

iti sampūjya dhūpaṁ ca dīpaṁ naivedyam agrataḥ |

sthāpayitvāstra-mantreṇa samprokṣya śoṣaṇādibhiḥ ||71||

vāyu-bījādibhir vāma-pāṇinā śodhayet punaḥ |

saṁrakṣya cakra-mudrābhir dhenu-mudrāmṛtī-kṛtam ||72||

japtaṁ mūlenāṣṭa-kṛtvas tulasyā pūjitaṁ kṛtī |

nivedya mūla-mantreṇa ghaṇṭāṁ tan-mantra-mantritām ||73||

vādayan vāma-hastena nīcair dadyāt punaḥ punaḥ |

dhūpam āpādam āmauli sapta-vāraṁ pradarśayet ||74||

dīpaṁ gṛhītvā naivedyaṁ tan-nivedana-mudrayā |

tan-mantreṇaiva parayā bhaktyā śrī-prabhave’rpayet ||75||

nivedayāmi bhavate juṣāṇedaṁ havir hare |

sthāpayitvā punar bhūmau karpūra-vāsitaṁ param ||76||

gaṇḍūṣaṁ dattvā mantreṇa grāsa-mudrāṁ pradarśayet |

savyena cotpalākāraṁ dakṣeṇa pañca-mudrikāḥ ||77||

yathā-kramaṁ bhojayitvā hutvā ca vidhivad balim |

grahādibhyaḥ samarpyātha punar gaṇḍūṣam ādarāt |

dattvāgre triḥ karma kuryāt svārpaṇāntaṁ tato nyaset ||78||

saṁhāra-mudrayā devaṁ hṛdi saṁsthāpya yatnavān |

viṣvaksenāya nirmālyaṁ dattvā kiṁcit svayaṁ tataḥ ||79||

gṛhītvā tan-mayo bhūtvā sarvaṁ smṛtvā cid-ātmakam |

ghaṭe saṁyojya taṁ spṛṣṭvā śatam aṣṭottaraṁ japan ||80||

kṛtopavāsaṁ pūrvedyuḥ śiṣyam ānīya vāmataḥ |

bhūta-śuddhy-ādikaṁ kṛtvā ghaṭaṁ nītvā tathāntike ||81||

devaṁ prārthya-mantra-pūtaiś cābhisiñced ghaṭodakaiḥ ||82||

dhṛtvāṁśuke athācamya bhaktyāsīnasya sannidhau |

vicintya devaṁ hṛdaye deśika-suprasanna-dhīḥ ||83||

pūjayitvā arghya-pādyādyair ātmānaṁ śiṣyam eva ca |

vāsasācchādya rudrākṣaṁ divya-dṛṣṭyāvalokayan ||84||

nyasya mūrdhni karaṁ tasya dakṣa-karṇe manuṁ vadet |

vidhivad vāra-tritayaṁ sa caikyaṁ bhāvayan paṭhet ||85||

guru-daivata-mantrāṇāṁ tatas tasya kare’rpayet |

samāna-phala-do’stv eṣa āvayor mantra ity api ||86||

tulasī-sahitaṁ nīraṁ śiṣyaḥ svasti bravītv iti |

labdhvā śubhrāśiṣo’nyac ca jāyate pūrva-mānasaḥ ||87||

yathā-śakti japen mantraṁ guruḥ śiṣyaś ca śānta-dhīḥ |

vinayāvanatas tasmāc chikṣeta samayādikam ||88||

tataḥ śiṣyo guru-bhaktyā kāñcanādi-dhanena ca |

santoṣya vidhivad bhūmau praṇamet punaḥ punaḥ |

deha-samarpaṇaṁ kṛtvā toṣayed gurum ādarāt ||89||

gurur brahmā guru viṣṇur gurur devo maheśvaraḥ |

gurur eva paraṁ brahma tasmād ādau tam arcayet ||90||

ajñāna-timirāndhasyety ādinā praṇamet sad |

ekam apy akṣaraṁ yas tu guruḥ śiṣye nivedayet ||91||

yat kiṁcid anna-pānādi-priyaṁ dravyaṁ manoramam |

nivedya gurave paścāt svayaṁ bhuñjīta pratyaham ||92||

śiṣyaḥ śānto yatātmā ca guru bhaktir ataḥ sadā |

vratī satya-vacānityaṁ japen mantraṁ prayatnataḥ ||93||

eteṣāṁ mantra-caryāṇāṁ daśa-lakṣyaṁ japet sudhīḥ |

homas tasya daśāṁśena tarpaṇaṁ tad-daśāṁśataḥ ||94||

abhiṣekas tad-daśāṁśo brāhmaṇaṁ bhojayet tataḥ |

daśāṁśa-vidhinā yuktaḥ puraścaryā-vidhaiḥ kramāt ||95||

iti bhakti-candrikāyāṁ caturthaḥ paṭalaḥ

||4||

--o)0(o--

(5)

### pañcamaḥ paṭalaḥ

atha stotraṁ pravakṣyāmi pratyaṅga-varṇanaṁ prabhoḥ |

tri-kālaṁ paṭhanād eva prema-bhaktiṁ labhen naraḥ ||1||

kaścic chrī-kṛṣṇa-caitanya-smaraṇākula-mānasaḥ |

pulakāvacitāṅgo’pi sakampāśru-vilocanaḥ ||2||

kathaṁcit sthairyam ālambya praṇamya gurum ādarāt |

stotum ārabdhavān bhaktyā dvija-candraṁ mahāprabhum ||3||

tapta-hema-dyutiṁ vande kali-kṛṣṇaṁ jagad-gurum |

cāru-dīrgha-tanuṁ śrīmac-chacī-hṛdaya-nandanam ||4||

lasan muktālatānaddha-cāru-kuñcita-kuntalam |

śikhaṇḍākṣata-gandhāḍhya puṣpa-gucchāvataṁsakam ||5||

ardha-candrollasad-bhāla-kastūrī-tilakāṅkitam |

bhaṅgura-bhrū-latā-keli-jita-kāma-śarāsanam ||6||

prema-pravāha-madhura-raktotpala-vilocanam |

tila-prasūna-susnigdha-nūtanāyata-nāsikam ||7||

śrī-gaṇḍa-maṇḍalollāsi-ratna-kuṇḍala-maṇḍitam |

savya-karṇa-suvinyasta-sphurac-cāru-śikhaṇḍakam ||8||

madhura-smita-susnigdha-prāraktādhara-pallavam |

īṣad-danturita-snigdha-sphuran-muktā-radojjvalam ||9||

sa-prema-madhurālāpa-vaśīkṛta-jagaj-janam |

trikoṇa-cibukaṁ koṭi-śarad-indu-prabhānanam ||10||

siṁha-grīvaṁ mahā-matta-dviradollāsi-kandharam |

ārakta-rekhā-traya-yuk-kambu-kaṇṭha-manoharam ||11||

muktā prabāla-kalita-hārojjvalita-vakṣasam |

kaṅkaṇāṅgada-vidyoti-jānu-lambita-bhuja-dvayam ||12||

yava-cakrāṅkitārakta-śrīmat-pāṇi-talojjvalam |

svarṇa-mudrālasac-chrīmad-vimalāṅguli-pallavam ||13||

candanāguru-susnigdhaṁ pulakāvali-carcitam |

cārunābhilasan madhyaṁ siṁha-madhya-kṛśodaram ||14||

vicitra-citra-vasana-madhya-bandhollasad-valim |

sucāru-nūpurollāsi-kūjac-caraṇa-pallavam ||15||

śarac-candra-pratīkāśanakharājat-padāṅgulim |

aṅkuśa-dhvaja-vajrādi-lasat-tala-padāmbujam ||16||

koṭi-sūrya-pratīkāśaṁ koṭīndu-lalita-dyutim |

koṭi-kandarpa-lāvaṇyaṁ koṭi-līlā-manoramam ||17||

sākṣāl-līlā-tanuṁ keli-tanuṁ śṛṅgāra-vigraham |

kvacid-bhāva-kalā-mūrtiṁ prasphurat-prema-vigraham ||18||

nāmātmakaṁ nāma-tanuṁ paramānanda-vigraham |

bhaktyātmakaṁ bhakti-tanuṁ bhaktyācāra-vihāriṇam ||19||

aśeṣa-keli-lāvaṇyaṁ līlā-tāṇḍava-paṇḍitam |

śacī-jaṭhara-ratnābdhi-samudbhūta-sudhā-nidhim ||20||

aśeṣa-jagadānanda-kandam adbhuta-maṅgalam |

sphurad-rāsa-rasāveśa-madālasa-vilocanam ||21||

kvacid-bhakta-janair divya-mālya-gandhānulepanaiḥ |

veṣṭitaṁ rasa-saṅgītaṁ gāyadbhī rasa-lālasam ||22||

kvacid bālya-rasāveśa-gaṅgā-tīre vihāriṇam |

kvacid gāyati gāyantaṁ nṛtyantaṁ kara-śabditaiḥ ||23||

vadantaṁ śabdam atyuccaiḥ kurvantaṁ siṁha-vikramam |

kvacid āsphoṭa-huṅkāra-kampitāśeṣa-bhūtalam ||24||

sugupta-gopikā-bhāva-prakāśita-jagat-trayam |

prāpitāśeṣa-puruṣa-strī-svabhāvam anākulam ||25||

nija-bhāva-rasāsvāda-vivaśaikādaśendriyam |

vidagdha-nāgarī-bhāva-kalā-keli-manoramam ||26||

gadādhara-prema-bhāva-kalākrānta-manoratham |

narahari-prema-rasāsvāda-vihvala-mānasam ||27||

sarva-bhāgavatāhūta-kāntābhāva-prakāśakam |

prema-pradāna-lalita-dvibhujaṁ bhakta-vatsalam ||28||

premākhya-pada-dvandvaṁ śrī-prema-bhakti-mandiram |

nija-bhāva-rasollāsa-mugdhī-kṛta-jagat-trayam ||29||

sva-nāma-japa-saṅkhyābhir vaiṣṇavī-kṛta-bhūtalam |

navadvīpa-janānandaṁ bhūdeva-jana-maṅgalam ||30||

aśeṣa-jīva-sad-bhāgya-krama-sambhūta-sat-phalam |

bhayānurāga-susneha-bhakti-gamya-padāmbujam ||31||

naṭarāja-śiroratnaṁ śrī-nāgara-śiromaṇim |

aśeṣa-rasika-sphūryan-mauli-bhūṣaṇa-bhūṣaṇam ||32||

rasikānugata-snigdha-vadanābja-madhu-vratam |

śrīmad-dvija-kulottaṁsaṁ navadvīpa-vibhūṣaṇam ||33||

prema-bhakti-rasonmattādvaita-sevya-padāmbujam |

nityānanda-priyatamaṁ sarva-bhakta-manoratham ||34||

bhaktārādhyaṁ bhakti-sādhyaṁ bhakta-rūpiṇam īśvaram |

śrīnivāsādi-bhaktāgraiḥ stūyamānaṁ muhur muhuḥ |

sārvabhaumādibhir veda-śāstrāgama-viśāradaiḥ ||35||

ya evaṁ cintayed deva-deveśaṁ prayato’niśam |

saṁstauti bhakti-bhāvena trisandhyaṁ nityam eva ca ||36||

dharmārthī labhate dharmaṁ śrī-bhāgavatam uttamam |

arthārthī labhate cārthaṁ kṛṣṇa-sevā-vidhau ratim ||37||

kāmārthī labhate kāmaṁ prema-bhakti-vidhānataḥ |

saṁsāra-vāsanā-muktiṁ mokṣārthī vigata-spṛhaḥ ||38||

vidyārthī labhate vidyāṁ kāma-saṁsāra-kṛntanīm |

kāvyārthī kavitā-śaktiṁ kṛṣṇa-varṇana-śālinīm ||39||

aputro vaiṣṇavaṁ putraṁ labhate loka-vanditam |

āśrayārthī labhec chāntaṁ śrīmad-bhāgavataṁ gurum ||40||

śrīmac-chrī-kṛṣṇa-caitanya-pādāmbuje bhṛśam |

premānurāga-lalitāṁ sad-bhaktiṁ labhate naraḥ ||41||

iti bhakti-candrikāyāṁ pratyaṅga-varṇano nāma

pañcamaḥ paṭalaḥ

||5||

 --o)0(o--

(6)

### ṣaṣṭhaḥ paṭalaḥ

atha vakṣye mantra-varān sarva-kāmārtha-siddhi-dān |

kṛṣṇa-caitanya-candrasya prema-bhakti-susiddhaye ||1||

kṛṣṇeti dvy-akṣaro mantraś caitanya-try-akṣaro mataḥ |

catur-varṇo mantra-varo ṅe-yuk try-akṣara eva ca ||2||

sa ca pañcākṣaro jñeyaḥ premādir manur uttamaḥ |

prema-sampuṭito jñeyaś caitanya iti pañcamaḥ ||3||

kāmādiś cet pañcamaḥ syāt ṣaḍ-akṣara itīritaḥ |

ṣaḍ-akṣaro manmathānto manuḥ saptākṣaro mataḥ ||4||

viśvambharāya premādiḥ kāmānot manur uttamaḥ |

syāc chacī-nandano ṅe-yug-vahni-jāyāntako manuḥ ||5||

aṣṭakṣaro mantra-varaḥ premākhyādir navākṣaraḥ |

daśākṣaro manmathādir mantra-rājaḥ prakīrtitaḥ ||6||

eteṣāṁ nārado jñeyo muniś chando virāḍ iti |

devatā kṛṣṇa-caitanyo bījaṁ premākhyam uttamam ||7||

śaktir vahni-vadhūḥ proktā sādyādhiṣṭhātṛ-devatā |

premākhyena hi ṣaḍ-dīrgha-bhājā syād aṅga-kalpanā ||8||

prātaḥ kṛtyādikaṁ karmayarthāpūrvaṁ samācaret |

padmaṁ vasudalopetaṁ karṇikā-keśarānvitam ||9||

ṣaṭ-koṇaṁ vilikhen madhye bījaṁ tatra likhet punaḥ |

tatra sampūjayed bhaktyā bhagavantaṁ susādhakaḥ ||10||

śrīman-mauktika-dāma-baddha-cikuraṁ susmera-candrānanam |

śrī-khaṇḍāguru-cāru-citra-vasana-srag-divya-bhūṣaṇāñcitam ||11||

nṛtyāveśa-rasānumoda-madhuraṁ kandarpa-veśojjvalam |

caitanyaṁ kanaka-dyutiṁ nija-janaiḥ saṁsevyamānaṁ bhaje ||12||

dhyātvaivaṁ pūjayen nityaṁ bahir aṅgais tato bahiḥ |

dik-pālāstrāṇi sampūjya japen mantraṁ susādhakaḥ ||13||

lakṣaika-saṅkhyayā prokto japo homādayaḥ kramāt ||14||

punar anya-manuṁ vakṣye sarva-siddhi-phala-pradam |

vedādi-hṛd-bhagavate kṛṣṇa-caitanya eva ca ||15||

ṅe-yuto mantra-rājo’yaṁ trayādhika-daśākṣaraḥ |

munir brahmā virāṭ-chando devatā-nyāsi-rūpa-dhṛk ||16||

caitanyaḥ paramānandaḥ praṇavo bījam uttamam |

namaḥ śaktir viniyogo bhakti-siddhy-artha ity api ||17||

ācakrāyāgni-dayitā hṛdayāya namo hṛdi |

vicakrāyānala-vadhūḥ śirase vahni-nāgarī ||18||

sucakrāyāgni-varadā śikhāyaiva ṣaḍ ity api |

trailokya-rakṣaṇopeta-cakrāyāgni-priyā tataḥ ||19||

kavacāya tathā varma tv asurāntaka-pūrvakam |

cakraṁ punaś caturthy-antaṁ svāhāstrāya tathāstrakam ||20||

nārāca-mudrayā kuryād dhvani-tritayam eva ca |

evam aṅgādinā kuryāt kara-nyāsaṁ susaṁyamī |

aparaṁ pūrvavat kṛtvā dhyāyed hṛdaya-paṅkaje ||21||

atyantātapta-hema-dyuti-rucira-tanuṁ dīrgha-dehākṣi-bāhuṁ

śrī-khaṇḍālipta-vakṣaḥ-sthala-kalita-tala-san-mālatī-mālya-yugmam |

āraktābhāsa-vāso-yuga-lalita-vapur-nāṭya-līlā-kalāḍhyaṁ

vande caitanya-candraṁ sakala-kaluṣahaṁ prema-bhakty-eka-gamyam ||22||

dhātvaivaṁ pūjayed bhaktyā bhagavantaṁ janārdanam |

aṅgair dik patibhiḥ sārdhaṁ vajrādhyaiś ca yathā-kramam ||23||

evam ārādhito deva-deveśaḥ sādhakottamaiḥ |

virakti-sahitāṁ bhaktiṁ dadāti tat-kṣaṇāt prabhuḥ ||24||

premākhyasya manor vakṣye pūjā-vidhim atho kramāt |

ṛṣir brahmānuṣṭup-cchando devatā prema-vigrahaḥ ||25||

viśvambharo bīja-mantra-premākhyaṁ svayam eva ca |

śaktir vahni-vadhūḥ prokto viniyogaḥ sva-karmaṇi ||26||

ṣaḍ-dīrgha-bhājā premnā ca kuryād evāṅga-kalpanāṁ |

yathā-vidhi kara-nyāsaṁ kṛtvādhyāyet samāhitaḥ ||27||

dhyāyed bālaṁ prasannaṁ taruṇa-ravikarābhāsamānaṁ samantāt

kroḍasthaṁ mātur addhā prakaṭita-paramānandam ālola-deham |

devaṁ viśvambharaṁ taṁ kali-kaluṣa-haraṁ divya-viprāṅganābhiḥ

premnā saṁvīkṣyamāṇaṁ vihasita-vadanaṁ rakta-netrotpalāḍhyam ||28||

dhyātvaivaṁ pūjayed bhaktyā pādyārghyādyair yathā-kramam ||29||

aṅga-vahny-ādi-koṇe tad anu ca paritaḥ keśareṣv eva mātṝr

divyālaṅkāra-yuktāḥ suvimala-vasanāḥ pūjayed bhakti-yukaḥ |

pūjyā bhaktir vibhūtis tribhuvana-jananī śrī-śacī-kāntir ādyā

śāntiḥ śaktiś ca dhātrī tad-anudala-gatāt pūjayed gandha-puṣpaiḥ ||30||

nityānandas tathādvaito murāriḥ śrīnivāsakaḥ |

jagannāthas tathā jñeyaḥ sudarśana iti smṛtaḥ ||31||

gadādharaś ca vikhyātaḥ khyāto naraharis tathā |

divya-mālyāmbara-dharāḥ pulakāśru-bharākulāḥ ||32||

patrāgre vipra-patnyaś ca pūjanīyāḥ prayatnataḥ |

mādhavī vaiṣṇavī devī śubhadā sundarī satī ||33||

kālindī lalitā divya-vāso’laṅkāra-carcitāḥ |

gaurī-śyāmā kramāj jñeyāḥ prativeśi-varāṅganāḥ |

tad-bahir-dikṣu bhaktāgryāḥ pūjanīyā vidhānataḥ ||34||

vāsudevo mukundaś ca rāmaḥ śaṅkara eva ca |

nīlāmbaro rāma-dāsa-kavi-candras tataḥ param ||35||

haridāsas tathā candraśekharācārya eva ca |

divyamālyāmbara-dharāḥ sarve saṅgīta-tat-parāḥ ||36||

tad-bahir-dikṣu dik-pālān vajrādīṁś ca tato bahiḥ |

pūrvokta-yantre sampūjya daśa-lakṣaṁ japed budhaḥ ||37||

iti bhakti-candrikāyāṁ ṣaṣṭhaḥ paṭalaḥ

(7)

## saptamaḥ paṭalaḥ

atha mantra-varaṁ vakṣye dvātriṁśad-akṣarānvitam |

sarva-pāpa-praśamanaṁ sarva-durvāsanānalam ||1||

catur-varga-pradaṁ saumyaṁ bhaktidaṁ prema-pūrvakam |

durbuddhi-haraṇaṁ śuddha-sattva-buddhi-pradāyakam ||2||

sarvārādhyaṁ sarva-sevyaṁ sarveṣāṁ kāma-pūrakam |

sarvādhikāra-saṁyuktaṁ sarva-lokaika-bāndhavam ||3||

sarvākarṣaṇa-saṁyuktaṁ duṣṭa-vyādhi-vināśanam |

dīkṣā-vidhi-vihīnaṁ ca kālākāla-vivarjitam ||4||

vāṅ-mātreṇārcitaṁ bāhya-pūjāvidhy-anapekṣakam |

jihvā-sparśana-mātreṇa sarveṣāṁ phala-dāyakam |

deśa-kālāniyamitaṁ sarva-vādi-susammatam ||5||

tasyoddhāraṁ pravakṣyāmi samāhita-manāḥ śṛṇu |

hare dvandvaṁ tathā kṛṣṇa-dvandvaṁ vyutkramaṇāt punaḥ ||6||

hare-rāma-dvayaṁ paścād vilomenaiva tat paṭhet |

sarvāgha-harṇād dhetor harir ity abhidhīyate ||7||

bhakti-yogena sarveṣāṁ jīvākarṣaṇa-kāraṇāt |

kṛṣṇa ity ucyate sadbhiḥ śuddha-sattva-tanuḥ prabhuḥ ||8||

rāmo’pi loka-ramaṇāt saṁsāra-ccheda-kārakaḥ |

tasmān mokṣa-prado rāmaḥ sarva-śāstreṣu kathyate ||9||

sambodhana-priyaḥ kṛṣṇaḥ sambodhana-pada-kramāt |

mantro’yaṁ vihitas tena tatra premā niyojitaḥ ||10||

sarva-nāma-svarūpo’yaṁ deha-svarūpa eva ca |

tatraikatra yadi premā sobhayatra tadā bhaveet ||11||

catur-yuge bhaved bhaktir muktiś caiva catur-yuge |

tena nāmāni catvāri catvāri kṛṣṇa-rāmayoḥ ||12||

bhakti-sādhanataḥ pāpa-nāśo’tha mukti-sādhanāt |

tatrobhayatra nāmāni hareś catvāri nāmataḥ ||13||

sambodhana-padaṁ śrutvā prabhus tatra samāgataḥ |

kiṁ prārthate bhakta-janais tad eva dātum udyataḥ ||14||

etair na prārthyate kiṁcin nāma-śravaṇa-yogataḥ |

vaset teṣāṁ ca hṛdaya ittham-bhūta-guṇo hariḥ ||15||

mantre mukti-vidhānārthaṁ rāma-nāma-niyojitam |

dvayor virodhāt bhaktānāṁ vidheyaṁ kiṁ tad ucyatām ||16||

ādau bhaktyā bhaven muktiḥ saṁsāra-ccheda-kāriṇī |

tathā bhāgavatī bhaktiḥ prema-lakṣaṇa-lakṣitā ||17||

tathā ca—

na vinā bhakti-yogena muktiḥ sthād bhava-sāgarāt |

tām ṛte premadā bhaktir na kadācit prabhoḥ pade ||18||

avidyā sukha-duḥkhānāṁ vināśād vidyayā yutaḥ |

jīvan-muktaḥ sa vijñeyaḥ prema-bhakti-parāyaṇaḥ |

amunā manunā caitat sādhya-sādhana-tatparaḥ ||19||

tat-sādhanaṁ pravakṣyāmi yathā-vidhi-kramād iha |

nityānando muniḥ prokto’nuṣṭub-chanda udāhṛtaḥ ||20||

paramāsvarūpaḥ śrī-caitanya eva daivatam |

kṛṣṇa-nāmeti bījaṁ syād bhaktiḥ śaktir udāhṛtā ||21||

ādyā śaktir adhiṣṭhātrī devatā prema-rūpiṇī |

eteṣāṁ viniyogaḥ syāt prema-siddhau prabhoḥ pade ||22||

aṅga-nyāsaṁ prakurvīta mantra-varṇa-vibhāgataḥ |

hare kṛṣṇa hare kṛṣṇa hṛdayāya namas tataḥ ||23||

kṛṣṇa kṛṣṇeti śirase svāhā caiva hare hare |

śikhāyai vaṣaḍ ity eva kavacāya hum ity ataḥ ||24||

hare rāma hare rāma netrābhyāṁ vauṣaḍ ity api |

rāma rāmeti vijñeyam astrāya phaṭ tataḥ param ||25||

hare hare tataḥ kuryāt kara-nyāsam iti kramāt ||26||

tato yantraṁ likhen mantrī padmaṁ ṣoḍaśa-patrakam |

rekhā-traya-samāyuktaṁ dvāra-toraṇa-saṁyutam ||27||

akṣara-dvaya-mānena mantra-varṇān likhed dale |

ṣaṭ-koṇaṁ vilikhen madhye karṇikāyāṁ vidhānataḥ ||28||

premākhyaṁ madhya-deśe ca kāmaṁ bījaṁ ca koṇataḥ |

etasminnn api yantre cāpy ādhārādīn prapūjya ca |

tatraiva sthāpayed dhyātvā yathā-vidhi-kramād iti ||29||

kanaka-rucira-bhāsaḥ śuddha-sattvaika-veśo

nija-sumadhura-nāmākhyāna-dānaika-dakṣaḥ |

satatam avatu viśvaṁ śrī-navadvīpa-candro

nija-parijana-vīto dīna-bandhur dvijendraḥ ||30||

dhyātvaivaṁ pūjayed bhaktyā paramātmānam avyayam ||31||

koṇāgra-dikṣu deśe ca pūjayed aṅga-devatāḥ |

ṣaṭ-koṇasyāgra-bhāge ca sa sampūjyā bhakti-saṁyutāḥ ||32||

nityānando’dvaita-nāmā murāriḥ śrīnivāsakaḥ |

kāśīśvaro mukundaś ca tataḥ keśara-madhyataḥ ||33||

gadādharo dvija-varas tathā narahariḥ priyaḥ |

dāmodaro vāsudevaḥ śivānanda-gadādharau ||34||

rāgahava-śrīrāmadāsau sundarānanda-śārṅgiṇau |

gaurīdāsas tataḥ pūjyaḥ parameśvara eva ca ||35||

puruṣottama-dāso’pi tathā vṛndāvanāśrayaḥ |

govindo vāsudevaś ca kamalākara eva ca ||36||

tad bahiḥ patra-madhye ca vaiṣṇavā bhakti-tat-parāḥ |

gopīnātho maheśaś ca śuklāmbara-sanātanau ||37||

jagāyi-mādhavau jñeyau vāsudevācyutāv api |

dikṣu pūjyāḥ prayatnena premāśru-pulakācitāḥ ||38||

jaya gaurāṅga gaurāṅga jaya viśvambhara prabho |

iti vāda-ratā nityaṁ prema-gadgada-bhāṣiṇaḥ ||39||

patrāgre tad bahiḥ pūjyāḥ yadunandana eva ca |

gaṅgā-dāsaḥ keśavaś ca kṛṣṇadāsas tataḥ param ||40||

raghunātha-viśvanāthau nīlāmbara-sanātanau |

divya-mālya-karāḥ saumyāḥ premāśru-pulakākulāḥ |

tato’nyāvaraṇāny eva pūrvavat paripūjayet ||41||

koṭy-eka-japa-mātreṇa puraścaraṇam ucyate |

daśāṁśa-homa-saṅkhyānāṁ caturguṇa-vidhānataḥ ||42||

japaṁ kuryāt prayatnena kāḷa-saṅkhyā na vidyate |

mālayā kara-rekhābhir japet sādhaka-sattamaḥ ||43||

vidhir mantra-jape proktaḥ ṣaṣṭhi-daṇḍātmakaṁ dinam |

snānādy-apekṣā nāsty atra yathā-śakyaṁ karotu vā |

ity evaṁ sādhayen mantraṁ sa eva sādhakottamaḥ ||44||

iti bhakti-candrikāyāṁ saptamaḥ paṭalaḥ

### (8)

## aṣṭaḥ paṭalaḥ

mantrāṇāṁ sādhanaṁ vakṣye sakāmānāṁ viśeṣataḥ |

yenaiva sādhyate sarva-karma-siddhir ayatnataḥ ||1||

vāg-bhavādyena mantreṇa śukla-padmena pratyaham |

vāg-bhava-prakṛtiṁ devaṁ rātri-śeṣe viśeṣataḥ ||2||

suklena candanenaiva dhūpa-dīpādibhis tathā |

sampūjya māsam ekaṁ ca sahasraṁ prajapan manūn |

labhate sarva-vidyāṁ ca kavitvaṁ nirmalaṁ sudhīḥ ||3||

śrī-pūrveṇaiva manunā śrīśaṁ gauraṁ samarcayan |

sita-śrī-khaṇḍa-paṅkopaliptena kusumena ca ||4||

karavīrodbhavenaiva sitenaika-śatena ca |

prabhāte pratyahaṁ māsam ekaṁ mantrī prayatnataḥ |

japan sahasra-tan-mantrān sampattiṁ labhate na kaḥ ||5||

śakti-pūrveṇa manunā sarva-śakti-samanvitam |

gauracandraṁ samārādhya putra-kāmo jitendriyaḥ ||6||

sitāsarpiḥ samāyuktaiḥ rakta-padmaiḥ samāhitaḥ |

hutvāyuta-dvayaṁ vahnau yoni-kuṇḍe samācite ||7||

sahasraika-pramāṇena tathā mantraṁ japan śuciḥ |

vatsarābhyantare putraṁ labhate vaiṣṇavaṁ śucim ||8||

jvarādi-pīḍitānāṁ ca grastānāṁ vyādhi-saṅkaṭaiḥ |

śiraḥ spṛṣṭvā japen mantraṁ nṛsiṁhādy-akṣarānvitam |

sahasraṁ vyādhibhir mukto bhaved eva tadā naraḥ ||9|

praṇavādyena tenaiva tattva-jijñāsur ātmanaḥ |

nyāsi-veśotsavaṁ gauracandraṁ bhaktyā samāhitaḥ ||10||

tulasī-mālatī-jāti-kusumaiś candanokṣitaiḥ |

samārādhya japaṁ lakṣaṁ kurvan mantrī jitendriyaḥ ||11||

labhate paramāṁ śāntiṁ saṁsāra-ccheda-kāriṇīm |

viśiṣṭam uttamaṁ jñānaṁ jāyate nātra saṁśayaḥ ||12||

vaśībhavej jagat sarvaṁ sarve syur bāndhavā narāḥ |

prema-siddhiḥ karasthā syāj jñāna-vijñāna-saṁyutā ||13||

ekaikaṁ kāmyam uddiśya japa-pūjā-svatantratā |

svāśramācāra-kauśalyaṁ brahmacaryādikaṁ vidhiḥ ||14||

evaṁ siddhi-manuḥ prātaḥ śata-japtaṁ jalaṁ pibet |

māsam ekaṁ mitāhārī bhavec chrutidharas tadā ||15||

### atha siddha-prayoga-vidhiḥ

atha siddha-prayogo’pi likhyate sādhu-sammataḥ |

yad yogāj japa-mātreṇa sidhyaty eva manur mataḥ ||16||

puṭitaṁ praṇavenaiva mantraṁ kṛtvā japet sudhīḥ |

lakṣam ekaṁ haviṣyāśī tadā siddha-manur bhavet ||17||

vāg-bhavāntaritaṁ mantra-varṇaṁ kṛtvā japan manum |

lakṣaṁ niyata-vāk-śuddhaḥ siddha-mantras tadā bhavet ||18||

vāk-śakti-kamalā-yuktaṁ japen mantraṁ susādhakaḥ |

lakṣaṁ niśīthe śuddhātmā kṣīra-bhojanam acaran |

tadā siddho bhaven mantraḥ sarva-kāmya-phala-pradaḥ ||19||

### atha puraścaraṇa-vidhiḥ

atha vakṣye puraścaryā-vidhiṁ mantrārtha-siddhaye |

yam ṛte na bhavet siddhir mantrāṇāṁ kim u karmaṇām ||20||

dhanair vāso-yugair divyair alaṅkārair manoramaiḥ |

santoṣya śrī-guruṁ premṇā vākyena sevayāpi ca ||21||

pādau karābhyāṁ saṁspṛśya praṇamya daṇḍavad bhuvi |

kariṣye mantra-varyasya puraścaraṇam uttamam ||22||

ājñāṁ me dehi bhagavan sarva-kāmyārtha-siddhaye |

evaṁ prasāditaḥ prītyā guruṇā sādhakottamaḥ ||23||

deva-gehe’śvattha-mūle puṣpodyāne nadī-taṭe |

paravate svardhunī-tīre kṣetre śrī-puruṣottame ||24||

teṣām ekatame sthāne samāhita-manāḥ śuciḥ |

āhārādi-vihārārthaṁ krośa-yugmaṁ samantataḥ ||25||

kṣīri-vṛkṣodbhavaiḥ kāṣṭhaiḥ khānitair dikṣu kalpayet |

japa-sthānam, kūrma-cakraṁ navakoṣṭha-samanvitam ||26||

aṣṭa-vargaṁ likhet tatra kṣetrākhyādyākṣaraṁ yataḥ |

tan-mukhaṁ tad bhavet tatra cailājina-kuśottaram ||27||

āsanaṁ sthāpayen man-mantrair mantritaṁ tatra sādhakaḥ |

svastikaṁ kamaladvāpi baddhāsanam ananya-dhīḥ ||28||

upaviśya ca pūrvedyur gāyatrīṁ prajapet sudhīḥ |

saṅkalpa-tila-kuśābhyāṁ prāyaścitta-vidhi-kramāt ||29||

tataḥ prārambha-divase prātaḥ snātvāsanopari |

upaviśya ca saṅkalpaṁ kṛtvā nyasta-tanuḥ śuciḥ ||30||+

mantraṁ naiva drutaṁ naiva vilambitam ananya-dhīḥ |

dhyāyan mantrākṣaraṁ devaṁ daśadhā saṁskṛtaṁ punaḥ ||31||

japet sūryodayāt yāvan madhyandinaṁ samāhitaḥ |

yāvat saṅkhyo japas tatra divase tāvad anvaham ||32||

trikāla-pūjā kartavyā harir dravyaṁ nivedayet |

śeṣa-bhojī mitāhāro mita-vāk priya-bhāṣaṇaḥ ||33||

striyā sambhāṣaṇaṁ tyājyaṁ śūdra-sambhāṣaṇaṁ tathā |

manaḥ pralobhanaṁ kāryaṁ na ca nānā manorathaiḥ ||34||

evaṁ pūrṇa-japo hutvā homāśaktau vidhānavit |

daśāṁśaṁ homa-saṅkhyānāṁ caturguṇa-manuṁ japet ||35||

tarpaṇaṁ cābhiṣekaṁ ca kuryān mantrī vidhi-kramāt |

brāhmaṇān bhojayed bhaktyā kṛta-kāryo bhavet sukhī ||36||

evaṁ pramāṇam ālambya kalau saṅkhyā-caturguṇā |

evaṁ caturguṇa-japāt siddho mantro bhaven nṛṇām ||37||

### athopasaṁhāraḥ

vairāgyeṇa vinā mantra-siddhir no jāyate nṛṇām |

tasmāt sarvaḥ prayatnena viraktaḥ prajapen manum ||38||

vairāgyaṁ vāsanā śaunyam ihāmutra ca daihike |

kāmāt kordhāc ca mohāc ca dambhāhaṅkāra-yogataḥ ||39||

mātsaryāl lobhato jātā vāsanā duravagrahā |

tayā saṁsakta-manasāṁ kārya-siddhir na jāyate ||40||

prīto devo varaṁ dātā sa ca prītaḥ kathaṁ bhavet |

durvāsanāṁ parityajya sadā sad-vāsanā-yutaḥ ||41||

kāyena manasā vācā sva-dharma-para-mānasaḥ |

yathā-vidhi-krameṇaiva japan mantraṁ susādhakaḥ ||42||

yadā kṛṣṇaṁ bhajed bhaktyā nitya-sandhyā-traye sukhī |

tan-nāma-nirato’bhīkṣṇaṁ tat-pāda-mananotsavaḥ ||43||

tat-kathā-śravaṇollāsī bhṛśaṁ tad-rūpa-darśakaḥ |

evaṁ cen nirapekṣo’pi sāpekṣo vā samāhitaḥ ||44||

gurv-ājñā-mananāsakto guru-devātmako’niśam |

tadā priya-manāḥ kṛṣṇo nirapekṣāya sādaram ||45||

nija-pādāmbuje prītiṁ dadāti prema-lakṣaṇām |

sāpekṣāya yathā-kāmyaṁ dadāti varam uttamam |

nānyathā jāyate siddhiḥ koṭi-saṅkhya-japādibhiḥ ||46||

vairāgyaṁ jāyate kena kṣiṇoti vāsanāṁ kutaḥ |

yataḥ siddhim avāpnoti sarva-kalyāṇa-sādhikām ||47||

sannadhā vaiṣṇave śāstre guru-vākye ca sādhavaḥ |

sādhu-saṅgena śāstroktyā guru-bhaktiḥ suniṣṭhitā ||48||

tan-niṣṭha-śāstra-siddhānte pratītir jāyate nṛṇām |

tad-vākyena hi saṁjñānaṁ jāyate tena tattvataḥ ||49||

bhadrābhadraṁ vijānīte tyājyaṁ grāhyaṁ viśeṣataḥ |

tyajet tyāga-kṛtābhyāso grāhya-grahaṇa-tatparaḥ ||50||

evaṁ saṁjāyate jñānaṁ vijñāna-sahitaṁ tataḥ |

tena jñānena saṁchinnā bhaved durvāsanā bhṛśam ||51||

yathā buddhyā yajan kṛṣṇam ātapta-kanakojjvalam |

japen mantraṁ yathāsaṅkhaṁ mantra-devaika-vigraham ||52||

evaṁ siddha-manur mantrī kṛta-kāryo yathā-sukham |

viharet parama-prītyā paramānanda-vigrahaḥ ||53||

iti bhakti-candrikāyām aṣṭaḥ paṭalaḥ